Here is a page extracted from Wikipedia that may contain CSS, HTML, and a lot of unformatted text.

Title: Avėža
Content: Avėža () ī tuokis javs, varpėniu (Poaceae) šeimuos augals. Ons ī kėlėma nug Euruopuo augontės laukėnės toštiuosės avėžuos (Avena fatua).

Avėža vėinametė žuolie ī. Anuos stombris pliks, līgos, toštavėdoris īr ėr ėšaug lėg 0,6-1,5 m augoma. Avėžas žėids ī sogolė̄s i varpa, katra būn dvėžėidė, sīkēs trėžėidė, nator akoutu. Vaisios nedėdlis grūds ī (varpuo būn 1-3 grūdā). Augals apsidoklėn nug viejė.

Avėžā tink viesos ė vilgšnos uors. Gerā aug tenās, kor gegoži temperatūra vėdotinškā laikas aple 15 lāpsniu šėlomuos, vuo lėipa 21 °C. Tink driegnuokas, lengvā rūgštes dėrvas.

Avėžas dėdlē gers šierals arkliam ī, da anuom lesėn paukštius (īpatingā žōsis), šera teliokus. Kiaulėm tink natap gerā.

Žmuonis ėš avėžū kroupu taisa zopės, kuošės, apkepus, dribsnius, sausānius, šostėni, kėsieliu, kuondėterėjės gamėnius. Žmuonis taisa ėš avėžu liekarstus nug kuosiejėma, namėigas, sānariū skausma, varītė mīžalou, prakātou.

Javā